**Informatīvais ziņojums**

**par iespējamiem risinājumiem publiskās un privātās partnerības projektu īstenošanai**

1. **Situācijas raksturojums**

Ministru kabineta 2017.gada 14.februāra sēdē (prot. Nr.7 42.§) (turpmāk – protokollēmums) tika pieņemts zināšanai Iekšlietu ministrijas sagatavotais informatīvais ziņojums “Par Valsts ugunsdzēsības un glābšanas dienesta speciālo ugunsdzēsības un glābšanas transportlīdzekļu un speciālās tehnikas iegādi, papildu nepieciešamo personālu esošo struktūrvienību nepārtrauktas darbības nodrošināšanai, kā arī depo ēku būvniecību, pārbūvi vai atjaunošanu un papildus nepieciešamo finansējumu 2018.gadam un turpmākajiem gadiem” (TA-164).

Saskaņā ar protokollēmuma 4., 5. un 7.punktu Iekšlietu ministrijai tika dota atļauja uzsākt publiskās un privātās partnerības modeļa izvērtēšanas procesu Liepājas 2.daļas 2.posteņa, Siguldas daļas, Jēkabpils daļas Viesītes posteņa, Alūksnes daļas, Talsu daļas Dundagas posteņa, Krāslavas daļas Dagdas posteņa, Jelgavas daļas Kalnciema posteņa, Talsu daļas, Olaines daļas, Preiļu daļas, Madonas daļas, Dobeles daļas, Liepājas 1.daļas 1.posteņa, Liepājas daļas Priekules posteņa un Kuldīgas daļas Alsungas posteņa depo ēku būvniecībai, pārbūvei vai atjaunošanai, izstrādājot projekta finanšu ekonomisko pamatojumu un pēc tam iesniedzot izskatīšanai Ministru kabinetā konceptuālo ziņojumu par finanšu ekonomiskā pamatojuma rezultātiem un paredzētajām darbībām, lai nodrošinātu Valsts ugunsdzēsības un glābšanas dienesta ēku būvniecību, pārbūvi vai atjaunošanu.

Papildus tam Ministru kabinets 2017.gada 11.aprīļa sēdē (prot. Nr.19 18.§) izskatīja un atbalstīja Iekšlietu ministrijas sagatavoto konceptuālo ziņojumu “Par jauna vienota valsts iestāžu administratīvā centra Jelgavā, Garozas ielā 31, izveidei izmantojamo finansēšanas modeli”, dodot Iekšlietu ministrijai atļauju izvērtēt vienota valsts iestāžu administratīvā centra projekta finansēšanas modeļus un sagatavot finanšu un ekonomiskos aprēķinus (Ministru kabineta 2017.gada 25.aprīļa rīkojums Nr.201).

Vienlaikus saskaņā ar protokollēmuma 5.punktu tika noteikts, ka finansējums finanšu ekonomiskā pamatojuma izstrādes pakalpojuma apmaksai 60 000 *euro* apmērā (bez PVN) Iekšlietu ministrijai bija jārod tai pamatfunkciju izpildei piešķirtā finansējuma ietvaros, nodrošinot to Iekšlietu ministrijas budžeta apakšprogrammas 40.02.00 “Nekustamais īpašums un centralizētais iepirkums” ietvaros.

Saskaņā ar protokollēmuma 7.punktu Iekšlietu ministrijai tika dots uzdevums pēc aprēķinu veikšanas sagatavot un iesniegt izskatīšanai Ministru kabinetā konceptuālo ziņojumu par finanšu ekonomiskā pamatojuma rezultātiem un paredzētajām darbībām.

2017.gada 1.jūnijā atklāta konkursa “Finanšu un ekonomisko aprēķinu izstrāde” (iepirkuma identifikācijas Nr.IeM NVA 2017/47) rezultātā ar SIA “PricewaterhouseCoopers” (turpmāk – pakalpojuma sniedzējs) tika noslēgts pakalpojuma līgums Nr.IeM NVA 2017/81-Pak (turpmāk – Līgums), atbilstoši kuram SIA “PricewaterhouseCoopers” četros posmos bija jāizstrādā finanšu un ekonomiskie aprēķini 15 jaunu ugunsdzēsības depo un jauna vienota valsts iestāžu administratīvā centra Jelgavā, Garozas ielā 31 būvniecībai (kopā – 16 objektiem). Kopējā Līgumcena par iepriekš minētā pakalpojuma sniegšanu tika noteikta 32 000 *euro* apmērā (bez PVN). Atbilstoši Līguma nosacījumiem, samaksa par sniegto pakalpojumu ir veicama pēc pozitīva atzinuma saņemšanas no Finanšu ministrijas par izstrādātajiem finanšu un ekonomiskajiem aprēķiniem.

Atbilstoši Līguma nosacījumiem, pakalpojuma sniedzējs bija sagatavojis un iesniedzis izvērtēšanai Centrālajā finanšu un līgumu aģentūrā un Finanšu ministrijā sagatavotos finanšu un ekonomiskos aprēķinus.

Vienlaikus Valsts kontrole veica revīziju Nr.2.4.1-8/2017 “Iekšlietu nozares nekustamo īpašumu pārvaldīšanas likumība un efektivitāte”, revīzijas ziņojumā sniedzot ieteikumu par nepieciešamību izvērtēt Iekšlietu ministrijas valdījumā esošo nekustamo īpašumu izmantošanas perspektīvas un tikai tad lemt par jaunu ēku būvniecību.

Lai nodrošinātu mērķtiecīgu, uz ilgtermiņa attīstību vērstu Iekšlietu ministrijas valdījumā esošo nekustamo īpašumu pārvaldīšanu, 2018.gada 19.jūnijā ar Iekšlietu ministrijas rīkojumu Nr.1-12/981 tika izveidota darba grupa, kurai tika uzdots izvērtēt Iekšlietu ministrijas valdījumā esošo nekustamo īpašumu izmantošanas efektivitāti un lietderību, tajā skaitā izvērtēt katra objekta atsavināšanas alternatīvas vai citas iespējas, kā turpmāk efektīvi izmantot nekustamo īpašumu, novērtējot katras alternatīvas ieguvumus, un izvērtējuma rezultātā sniegt ieteikumus par katra nekustamā īpašuma objekta izmantošanas nepieciešamību, lietderību un turpmākās attīstības perspektīvām.

Darba grupas izvērtējuma rezultātā tika secināts, ka vairāku objektu attīstība perspektīvā nav lietderīga, tāpēc tika pārskatīts arī to objektu saraksts, kuru būvniecība varētu tikt veikta, izmantojot publiskās un privātās partnerības modeli, kā arī kopējie būvniecības projektu apjomi, termiņi un prognozētās izmaksas. Vienlaikus, lai noteiktu vienotas prasības ugunsdzēsības depo projektēšanai un aprīkošanai, Iekšlietu ministrija atbilstoši Valsts kontroles ieteikumam izstrādāja un apstiprināja vadlīnijas ugunsdzēsības depo ierīkošanai, kas tiek izmantotas par pamatu jaunu ugunsdzēsības depo būvniecībai vai esošo ugunsdzēsības depo pārbūvē vai atjaunošanā.

2019.gada 16.jūlijā notika Centrālās finanšu un līgumu aģentūras, Finanšu ministrijas, Iekšlietu ministrijas, Nodrošinājuma valsts aģentūras un pakalpojuma sniedzēja pārstāvju tikšanās, kuras laikā tika pārrunāta iespējamā turpmākā rīcība ar pakalpojuma sniedzēja izstrādātajiem finanšu un ekonomiskajiem aprēķiniem, ievērojot nepieciešamību precizēt objektu sarakstu, par kuriem izvērtējums ir veikts. Centrālā finanšu un līgumu aģentūra un Finanšu ministrija norādīja, ka izstrādātie finanšu un ekonomiskie aprēķini ir precizējami, jo ir mainījies ne tikai objektu saraksts, bet arī būvniecības projektu apjomi, termiņi, kā arī prognozētās izmaksas, un Iekšlietu ministrijai būtu nepieciešams sniegt pamatojumu par jaunu objektu iekļaušanu publiskās un privātās partnerības objektu sarakstā, iesniedzot attiecīgo jautājumu izskatīšanai Ministru kabinetā, kā rezultātā tikšanās dalībnieki ir vienojušies par nepieciešamību pārstrādāt iepriekš izstrādātos finanšu ekonomiskos aprēķinus. Turklāt 2019.gadā Centrālā finanšu un līgumu aģentūra ir izdevusi jaunas Publiskās un privātās partnerības finanšu un ekonomisko aprēķinu izstrādes vadlīnijas, savukārt 2020.gadā ir izdotas jaunas vadlīnijas arī iepirkuma tehniskās specifikācijas izstrādei finanšu un ekonomisko aprēķinu sagatavošanas pakalpojuma iepirkuma veikšanai, līdz ar to būtu nepieciešams pārskatīt iepriekš veiktos finanšu un ekonomiskos aprēķinus.

Ievērojot minēto, Nodrošinājuma valsts aģentūra ir turpinājusi sarunas ar iesaistītajām pusēm un līdz šim brīdim nav veikusi samaksu pakalpojuma sniedzējam par tā sniegtajiem pakalpojumiem.

Vienlaikus atzīstams, ka kopš brīža, kad Ministru kabinets deva Iekšlietu ministrijai atļauju uzsākt publiskās un privātās partnerības modeļa izvērtēšanas procesu, ir izdevies rast resursu avotu objektu būvniecībai Kandavā, Saulkrastos, Dagdā, Iecavā, Ilūkstē, Priekulē, Rūjienā un Aizputē (Ministru kabineta 2021.gada 18.marta protokollēmums Nr.28 42.§ “Informatīvais ziņojums "Par augstas gatavības projektiem, kas saistīti ar Covid-19 krīzes pārvarēšanu un ekonomikas atlabšanu”). Tāpat Iekšlietu ministrija ir iesniegusi pieteikumu finansējuma piešķiršanai no Atveseļošanas un noturības mehānisma vēl vairāku objektu būvniecībai (Alūksnē, Madonā, Līvānos, Jūrmalā, Talsos, Salacgrīvā, Liepājā, Daugavpilī, Tukumā un Alsungā) (Ministru kabineta 2021.gada 19.janvāra prot. Nr.7 4.§). Septiņi no šiem objektiem (Liepāja, Alūksne, Dagda, Talsi, Madona, Priekule un Alsunga) bija iekļauti to objektu sarakstā, kurus bija plānots īstenot publiskās un privātās partnerības ietvaros. Savukārt attiecībā uz vēl 5 objektiem (Sigulda, Viesīte, Kalnciems, Olaine un Liepāja) Iekšlietu ministrijas skatījumā būtu piemērojam cits risinājums, piemēram, esošo ēku pārbūve, lai pielāgotu telpas arī citu dienestu vajadzībām. Tādējādi no sākotnēji apstiprinātā objektu saraksta, par kuriem tika sagatavoti finanšu un ekonomiskie aprēķini, joprojām ir aktuāli objekti Dundagā, Preiļos, Dobelē un Jelgavā, kā arī objekti Rīgā, Valmierā, Ludzā, Jūrmalā, Krāslavā, Varakļānos, Salaspilī, Jēkabpilī, Bauskā, Rēzeknē, Baldonē, Viļānos, Piltenē, Cesvainē, Balvos, Viļakā, Elejā, Saldū, Aizkrauklē, Zilupē, Limbažos, Kuldīgā un Rojā. Saskaņā ar Ministru kabineta 2020.gada 3.novembra sēdē (prot. Nr.66 24.§ “Informatīvais ziņojums "Par strukturālajām reformām iekšlietu nozarē", 3.4.apakšpunkts) nolemto strukturālo reformu īstenošanu iekšlietu nozarē finansē, kā vienu no finansēšanas avotiem piesaistot arī privāto finansējumu publiskās un privātās partnerības ietvaros, ja finanšu un ekonomisko aprēķinu sagatavošanas rezultātā tiek konstatēts, ka publiskās un privātās partnerības projekta īstenošana ir ekonomiski izdevīgākā alternatīva nozares pamatfunkciju izpildei nepieciešamo objektu būvniecībai.

1. **Priekšlikumi turpmākai rīcībai**

Ņemot vērā, ka kopš Līguma noslēgšanas ir būtiski mainījušies apstākļi, kas bija par pamatu Līguma slēgšanai, kā rezultātā Līguma izpilde atbilstoši esošajiem Līguma izpildes nosacījumiem faktiski nav iespējama, kā arī to, ka šie apstākļi nav radušies pakalpojuma sniedzēja darbības vai bezdarbības rezultātā, Iekšlietu ministrija piedāvā divus iespējamos risinājuma variantus:

1. izbeigt Līgumu, veicot norēķinu ar pakalpojuma sniedzēju proporcionāli faktiski paveiktā darba apjomam, vienlaikus rīkojot jaunu iepirkuma procedūru jauna pakalpojuma sniedzēja piesaistei finanšu un ekonomisko aprēķinu izstrādei, precizējot objektu sarakstu un sagatavojot aprēķinus atbilstoši jaunajām vadlīnijām;
2. turpināt sadarbību ar pakalpojuma sniedzēju Līguma ietvaros, veicot tajā grozījumus atbilstoši Publisko iepirkumu likuma 61.panta trešās daļas 2.punktam un ceturtajai daļai, vienojoties par papildu veicamajiem darbiem, vienlaikus nemainot Līguma vispārējo raksturu un kopējo objektu skaitu, par kuriem būtu veicams izvērtējums un sagatavojami finanšu un ekonomiskie aprēķini. Izmaiņas skartu 12 objektus, aizstājot tos ar citiem objektiem - Bolderājā, Ludzā, Dubultos, Bulduros, Krāslavā, Rēzeknē, Balvos, Saldū, Aizkrauklē, Zilupē, Limbažos un Kuldīgā, vienlaikus tiktu turpināts darbs pie objektu izvērtējuma Jelgavā, Dundagā, Dobelē, Preiļos, kas bija iekļauti sākotnējā objektu sarakstā un joprojām ir aktuāli.

Pirmā risinājuma varianta gadījumā Līgums faktiski tiktu izbeigts bez rezultāta jeb lietderīga nodevuma, veicot apmaksu par faktiski sniegto pakalpojumu, pamatojoties uz Līguma slēdzēju savstarpēji saskaņotu nodevuma novērtējumu, un būtu jāveic jauns iepirkums finanšu ekonomiskā pamatojuma izstrādei, sākot no projekta priekšizpētes datu iegūšanai līdz projekta finanšu modeļa izstrādei, kas radītu papildu izmaksas, jo finanšu un ekonomisko aprēķinu izstrāde būtu jāveic pilnībā no jauna. Saskaņā ar Centrālās statistikas pārvaldes Inflācijas kalkulatoru pakalpojumu cenu izmaiņas 2021. gada aprīlī, salīdzinot ar 2017. gada jūniju (Līguma noslēgšanas brīdi), ir 8,9%. Tas nozīmē, ka Līguma summa par pakalpojumu 32 000 *euro* apmērā 2017. gada jūnijā līdzinās 34 848 *euro* 2021.gada aprīlī. Tiktu zaudēts arī laiks un administratīvais resurss, kas būtu nepieciešami jauna iepirkuma dokumentācijas izstrādei un rīkošanai.

Otrā risinājuma varianta gadījumā pakalpojuma sniedzējam būtu iespēja turpināt jau uzsākto darbu pie finanšu un ekonomisko aprēķinu izstrādes, aktualizējot jau iepriekš veiktos aprēķinus, kas prasītu mazāku laika un finanšu resursu patēriņu (maksimāli pieļaujamie 50% no Līguma summas ir 16 000 *euro* (bez PVN)*)*, jo pakalpojuma sniedzējs jau ir veicis projekta priekšizpēti, tai skaitā noskaidrojis pasūtītāja vajadzības, prioritātes, darbības specifiku un pieejamos resursus, identificējis nepieciešamos pieņēmumus, veicis projekta novērtējumu par projekta atbilstību attīstības plānošanas dokumentiem un ietekmi uz reģionālo attīstību, kā arī projekta risku novērtēšanu, tādēļ plānotās izmaiņas Līgumā būtiski neietekmēs finanšu un ekonomisko aprēķinu izstrādes pamatprincipus, kā arī tajā iekļautos pieņēmumus attiecībā uz publiskās un privātās partnerības projekta īstenošanu.

Izvērtējot katra risinājuma varianta prognozējamo ietekmi uz valsts budžetu (pirmajā gadījumā indikatīvi izmaksas vismaz 64 848 *euro* apmērā (bez PVN) un otrajā gadījumā - maksimāli 48 000 *euro* apmērā (bez PVN)) un iekšlietu nozares infrastruktūras attīstības iespējamos scenārijus, Iekšlietu ministrija plāno turpināt sadarbību ar izvēlēto pakalpojuma sniedzēju, veicot grozījumus Līgumā atbilstoši Publisko iepirkumu likuma nosacījumiem.

Vienlaikus, ievērojot Ministru kabineta 2020.gada 3.novembra sēdes protokollēmuma (prot. Nr.66 24.§) 3.4.apakšpunktā noteikto, Iekšlietu ministrija lūdz Ministru kabineta atļauju precizēt objektu sarakstu, kuriem ir veicams izvērtējums par iespēju to īstenošanu nodrošināt, izmantojot publiskās un privātās partnerības modeli, ņemot vērā to, cik kritiskā stāvoklī ir iekšlietu nozares infrastruktūra.

Papildus tam Iekšlietu ministrija lūdz pagarināt Ministru kabineta 2017.gada 25.aprīļa rīkojumā Nr.201 “Par konceptuālo ziņojumu “Par jauna vienota valsts iestāžu administratīvā centra Jelgavā, Garozas ielā 31, izveidei izmantojamo finansēšanas modeli”” 4.4.apakšpunktā un Ministru kabineta 2017.gada 14.februāra sēdes protokollēmuma (Nr.7 42.§) 7.punktā dotā uzdevuma izpildes termiņu līdz 2022.gada 1.jūlijam.

Izdevumus, kas saistīti ar finanšu un ekonomisko aprēķinu aktualizēšanu , Iekšlietu ministrija (Nodrošinājuma valsts aģentūra) segs valsts budžeta apakšprogrammai 40.02.00 “Nekustamais īpašums un centralizētais iepirkums” piešķirtā finansējuma ietvaros.

Iekšlietu ministre Marija Golubeva

Vīza: Valsts sekretārs Dimitrijs Trofimovs